**Nacrt**

Na osnovu člana 2. i 4. stav 2. Zakona o osnovima bezbjednosti saobraćaja na putevima u BiH (“Službeni glasnik BiH“ broj: 6/06,75/06,44/07, 84/09 i 48/10), člana 13. Zakona o cestama Federacije BiH („Službene novine F BiH“, broj 12/10 i 16/10) i člana 17. Statuta općine („Službene novine općine Doboj Istok“, broj 5/08), Općinsko vijeće općine Doboj Istok na sjednici održanoj dana \_\_\_\_\_\_\_\_\_\_\_\_\_\_ 2013. godine, d o n o s i

**O D L U K U**

**O ULICAMA, LOKALNIM I NEKATEGORISANIM PUTEVIMA**

**NA PODRUČJU OPĆINE DOBOJ ISTOK**

**I. Opće odredbe**

**Član 1.**

Ovom Odlukom uređuje se: upravljanje, održavanje, zaštita i razvoj ulica, lokalnih i nekategorisanih puteva na području Općine Doboj Istok.

**Član 2.**

Lokalne ceste povezuju naselja u općini sa naseljima iz susjednih općina, ili povezuju važnija naselja unutar općine, te povezuju saobraćaj na druge javne ceste iste ili više kategorije.

**Član 3.**

Nekategorisani/nekategorizirani put/cesta je površina koja se koristi za promet po bilo kojoj osnovi i koji je dostupan većem broju raznih korisnika (seoski, poljski i šumski putevi/ceste, putevi/ceste na nasipima za odbranu/obranu od poplava, prostori oko benzinskih pumpi/crpki, parkirališta i sl.).

**Član 4.**

Ulica je dio puta/ceste u naseljenom mjestu, s trotoarom/nogostupom i ivičnjakom, pored koje se najmanje s jedne strane nalaze redovi kuća ili grupe zgrada.

**Član 5.**

Ulice,lokalne i nekategorisane puteve na području mjesnih zajednica Klokotnica, Velika Brijesnica, Mala Brijesnica, Stanić Rijeka FBiH i Lukavica Rijeka utvrđuje Općinsko vijeće Doboj Istok.

**II. Upravljanje**

**Član 6.**

Poslove upravljanja, održavanja, zaštite i razvoja ulica, lokalnih i nekategorisanih puteva na području mjesnih zajednica iz člana 5. obavlja općina Doboj Istok putem nadležnih službi.

**III. Izgradnja i rekonstrukcija**

**Član 7.**

Nadležna općinska služba izdaje saglasnost na tehničku dokumentaciju za izgradnju ili rekonstrukciju ulica, lokalnih i nekategorisanih puteva i putnih objekata, koja se predaje nadležnom organu za održavanje.

Izgrađene ili rekonstruisane ulice, lokalne i nekategorisane puteve i putne objekte, investitor je dužan da, sa odgovarajućom tehničkom dokumentacijom, preda nadležnom općinskom organu koji održava puteve, u roku od 8 dana od dana dobijanja upotrebne dozvole.

**IV. Održavanje**

**Član 8.**

Održavanje ulica,lokalnih i nekategorisanih puteva obuhvata radove kojima se obezbeđuje nesmetan i bezbjedan saobraćaj vozila i kretanje pješaka i čuva upotrebna i realna vrijednost ulica, puteva i putnih objekata.

**Član 9.**

Održavanje ulica i puteva, u smislu ove Odluke, obuhvaća izvođenje radova kojima se osigurava nesmetan i siguran saobraćaj i očuvanje projektovanog stanja ulica, lokalnih i nekategorisanih puteva.  
Radovi održavanja ulica i puteva mogu biti:   
-  radovi redovnog održavanja ulica i puteva,  
- radovi vanrednog održavanja ulica i puteva.  
Radovi redovnog održavanja ulica i puteva su:

-popravka kolovoza, trupa puta, potpornih i obloženih zidova,

-uklanjanje odronjenog materijala i čišćenje kolovoza i objekata za odvodnju,

-održavanje bankina, kosina, nasipa, usjeka i zasjeka,

-održavanje objekata na ulicama i putevima, izrada i postavljanje horizontalne i vertikalne signalizacije, svjetlosno-sigurnosnih uređaja, zamjena, popravka i uklanjanje oštećene i nepotrebne saobraćajne signalizacije i opreme,

-košenje trave i održavanje zelenih površina i zasada u putnom pojasu,

-održavanje potrebne preglednosti ulica i puteva kao i saobraćajnih oznaka, 2

-čišćenje snijega i leda sa kolovoza i posipanje kolnika s ciljem sprečavanja poledice,

-manji zahvati na obnavljanju, zamjeni i ojačanju dotrajalih kolovoza,

-manji zahvati na ojačanju i zamjeni propusta, potpornih i obloženih zidova i zaštita čeličnih konstrukcija od korozije,

-manji zahvati na ugrađivanju ivičnjaka i izradi pješačkih staza,

-manji zahvati na saniranju klizišta i odrona,

-vođenje podataka o ulicama i javnim putevima,

-obavljanje i drugih poslova kojima se osigurava stalan, nesmetan i siguran saobraćaj.

Radovi vanrednog održavanja ulica i javnih puteva su obimniji radovi : obnavljanja, zamjene i ojačanja dotrajalih kolovoza,ojačanja i zamjene propusta i mostova dužine do deset metara, obnove potpornih i obloženih zidova i zaštita čeličnih konstrukcija od korozije,ugrađivanja ivičnjaka i izrada pješačkih staza,saniranja klizišta i odrona.

Radovi vanrednog održavanja su radovi koji se izvode u putnom pojasu,mogu se izvoditi samo na osnovu tehničke dokumentacije, bez pribavljanja saglasnosti i druge dokumentacije prema Zakonu o prostornom uređenju.

**Član 10.**

Održavanje, zaštita i razvoj ulica, lokalnih i nekategorisanih puteva na području mjesnih zajednica iz člana 5. ove Odluke, obavlja se na osnovu programa razvoja i godišnjih programa radova, koje na prijedlog nadležne općinske službe, donosi općinski načelnik, a usvaja općinsko vijeće.

**Član 11.**

Održavanje ulica, lokalnih i nekategorisanih puteva nadležna općinska služba povjerava preduzeću koje je osnovala Općina Doboj Istok za obavljanje ovih poslova ili drugom preduzeću u skladu sa zakonom i drugim općim aktima.

**Član 12.**

Lice kome su povjereni poslovi održavanja, je dužno da obezbijedi trajno, neprekidno i kvalitetno održavanje ulica, lokalnih i nekategorisanih puteva i odgovara za štetu koja nastane zbog neblagovremenog izvršenja pojedinih potrebnih radova i mjera na njihovom održavanju.

**Član 13.**

Vlasnici, odnosno pravna i fizička lica koja se staraju o objektima postavljenim ili sagrađenim uz lokalne i nekategorisane puteve dužni su o svom trošku izmjestiti te objekte, odnosno prilagoditi nastalim promjenama ako od njih zatraži nadležni općinski organ.

Izgradnja novih građevina u putnom pojasu lokalnih nekategorisanih puteva može se samo vršiti uz prethodno pribavljeno odobrenje izdato od nadležne općinske službe općine Doboj Istok.

**Član 14.**

Vlasnici, odnosno pravna i fizička lica čije se zemljište graniči sa ulicama,lokalnim nekategorisanim putevima dužni su da uklanjaju grane sa stabala koje su nad kolovozom i putnim pojasom u visini manjoj od sedam metara, računajući od najviše tačke kolovoza.

Lica navedena u stavu 1. ovog člana dužna su čistiti kanale pored svojih parcela i uredno održavati površine uz ulice i javne puteve.

**Član 15.**

Zabranjeno je poduzimati bilo kakve radove ili radnje na ulici, javnom putu i putnom pojasu, ako bi ti radovi ili radnje mogli oštetiti ulicu ili javni put, povećati troškove održavanja, odnosno ugrožavati ili ometati saobraćaj na njoj, a naročito:  
-iznositi blato na površinu ili bilo čime prljati ulicu ili put,  
-na ulicu ili putu i u odvodna tijela dovoditi vodu i druge tekućine i ometati njihovo otjecanje,

-direktno ispuštati fekalije, fekalne vode i ostale vode iz objekata u vlasništvu pravnih i fizičkih lica na ulicu ili put,  
-istresati u putne jarke materijal ili tekućine,

-napajati i pasti životinje u putnim jarcima i u putnom pojasu, puštati ih da prelaze ili ih zadržavati u putnom pojasu,  
-u zaštitnom pojasu izgrađivati pojilišta za životinje,  
-po ulici ili putu vući grede, balvane i druge predmete čime bi se put mogao oštetiti,  
-prosipati po ulici ili putu maziva ili druge masne tvari,  
-bez odgovarajuće zaštite na zemljištu ili zgradama pored ulice ili puta izvoditi radove koji bi moglo napraviti oštećenja ili ugroziti sigurnost saobraćaja,  
-spuštati kamenje, drvo, druge predmete i materijal niz kosine putnih nasipa i usjeka,  
-ostavljati na ulici ili putu i u putnom pojasu pokvarena, oštećena ili trajno napuštena vozila,  
-posipati ili bacati materijal ili predmete na ulicu ili putu i u odvodna tijela puta ili ga deponovati uz put,  
-vršiti bilo koje druge radove na kosinama nasipa, zasjeka i usjeka,  
-iscrtavati i brisati horizontalne i vertikalne signalizacije te premještati, otuđivati i izmjeniti vertikalnu signalizaciju i putnu opremu,  
-sječi šume u zaštitnom pojasu puta ukoliko ona narušava stabilnost kosina,  
-postavljati reklamne znakove uz put bez odobrenja nadležnog organa.  
 Ako se na ulici ili javnom putu izvode ili su izvedeni radovi ili radnje od kojih mogu nastupiti oštećenja, povećanje troškova održavanja ili ugroziti sigurnost saobraćaja na njoj, nadležna inspekcija puteva i upravitelj puta dužni su poduzeti sve potrebne mjere za otklanjanje opasnosti za oštećenje ulice ili puta i sigurnost saobraćaja.  
 U slučaju iz stava 2. ovog člana nadležna inspekcija kao i upravitelj puta ovlašteni su obustaviti radove ili radnje iz stava 2. ovog člana i naložiti otklanjanje nedostataka u kratkom roku.

Ukoliko investitor i izvođač radova ne otklone nedostatke u ostavljenom roku, upravitelj puta otklanjanje nedostataka naložit će licu koje održava ulicu ili put o trošku investitora ili izvođača radova koji nije otklonio nedostatke ili podnijeti prijavu nadležnoj inspekciji.

**Član 16.**

Zauzeće dijelova ulice, lokalnih ili nekategorisanih puteva, a naročito raskopavanje, može se obavljati samo na osnovu dozvole sa određenim tehničkim uslovima, koju izdaje nadležni općinski organ, uz prethodno pribavljenu saglasnost organizacione jedinice općinske uprave nadležne za poslove saobraćaja.

Na putevima se ne mogu sticati imovinska prava, izuzetno se mogu sticati prava kao što su: prava postavljanja cjevovoda, vodovoda, kablova i drugih građevina infrastrukture uz prethodno pribavljeno odobrenje nadležnog općinskog organa.

**Član 17.**

Uz zahtjev za izdavanje dozvole za raskopavanje ulice, lokalnog ili nekategorisanog puta mora se priložiti:

- odobrenje za gradnju;

- ovjereni projekat sa izvodom iz plana podzemnih instalacija;

- dokaz o obezbjeđenju sredstava za popravku ulice, lokalnog ili nekategorisanog puta.

**Član 18.**

Raskopavanje ulice, lokalnog ili nekategorisanog puta zbog hitne popravke podzemnih instalacija, može započeti i prije dobijanja dozvole, s tim da se prije početka radova mora obavijestiti upravitelja za puteve.

**Član 19.**

Popravku oštećenog dijela ulice, nekategorisanog ili lokalnog puta, uslijed zauzeća ili raskopavanja, obavlja investitor radova, prema tehničkim uslovima i uz nadzor upravitelja za puteve, odnosno preduzeća koje Općina Doboj Istok ovlastila.

Garantni rok za radove iz stava 1. ovog člana je tri godine od dana prijema radova.

**Član 20.**

Postavljanje saobraćajnih znakova, svijetlosnih saobraćajnih znakova, svijetlosnih oznaka i oznaka na kolovozu, na ulicama i putevima, može se obaviti samo na osnovu dozvole sa tehničkim uslovima propisane od strane nadležne općinske službe.

5

**Član 21.**

Natpisi i reklame u okviru javnog puta postavljaju se na osnovu dozvole sa tehničkim uslovima koju izdaje nadležni općinski organ za poslove prostornog uređenja.

**Član 22.**

Mjesne zajednice na području općine Doboj Istok dužne su da vrše poslove oko održavanje i uređenja ulica, lokalnih i nekategorisanih puteva putem izvođenja akcija kao i obavljanje saradnje sa nadležnim općinskim organima i nadležnim inspekcijama koje vrše kontrolu na osnovu Zakona i ove Odluke.

Mjesna zajednica će formirati stalne komisije za održavanje ulica, lokalnih i nekategorisanih puteva koje će imati zadatak da brinu i ukazuju na problem rješavanja.

Komisija se sastoji od predsjednika i najmanje tri člana.

**Član 23.**

Nadležni općinski organ za poslove saobraćaja vode evidenciju ulica, lokalnih i nekategorisanih puteva, putnih objekata i saobraćajne signalizacije.

**V. Finansiranje**

**Član 24.**

Sredstva za finansiranje upravljanja, održavanja, zaštite i razvoja ulica, lokalnih i nekategorisanih puteva, obezbeđuju se iz:

1. naknade za korišćenje građevinskog zemljišta;

2. naknade za upotrebu, zakup ili zauzeće ulice, lokalnog puta ili putnog objekta;

3. naknade za postavljanje vodova i instalacija na i u ulici, lokalnom i nekategorisanom putu;

4. naknade za raskopavanje ulice, lokalnog i nekategorisanog puta;

5. naknade za postavljanje reklama i natpisa na lokalnom putu;

6. iz budžeta općine ili drugih sredstava u skladu sa zakonom.

Visinu naknade iz stava 1. ovog člana tač. 2,3,4,5, posebnom Odlukom određuje općinsko vijeće Doboj Istok na prijedlog općinskog načelnika.

**VI. Nadzor**

**Član 25.**

Nadzor nad provođenjem odredaba ove odluke u okviru propisanih nadležnosti vrši , putna,komunalna, građevinska inspekcija i ostale inspekcije kao i općinski organ nadležan za poslove saobraćaja.

Pravna i fizička lica su dužna nadležnoj inspekciji i nadležnoj općinskoj službi omogućiti nesmetano obavljanje nadzora nad primjenom ove Odluke.

**VII. Kaznene odredbe**

**Član 26.**

Novčanom kaznom u iznosu od 300 - 2000 KM kaznit će se pravno lice, a u iznosu od 100 - 500 KM odgovorno lice u pravnom licu za prekršaje kako slijedi:

1. Ako investitor odgovarajuću tehničku dokumentaciju, ne preda nadležnom općinskom organu koji održava puteve, u roku od 8 dana od dana dobijanja upotrebne dozvole (član 7.),

2. Ako se ne pridržava odredbi člana 12. ove Odluke,

3. Ako postupi suprotno članu 13. ove Odluke,

4. Ako ne uklanja grane sa stabala koje su nad kolovozom i putnim pojasom u visini manjoj od sedam metara, računajući od najviše tačke kolovoza i ako ne čistiti kanale pored svojih parcela i uredno održava površine uz ulice i javne puteve (član 14.),

5. Ako postupi suprotno odredbama člana 15. ove Odluke,

6. Ako zauzima dijelova ulice, lokalnih ili nekategorisanih puteva, i ako vrši raskopavanje površina bez prethodno pribavljene saglasnosti nadležnog organa (član 16.),

7. Ako prije početka izvođenja radova ne obavijesti upravitelja puteva (član 18.),

8. Ako postupi suprotno članu 20. ove Odluke,

9. Ako postavlja natpise i reklame u okviru javnog puta bez predhodno pribavljenog odobrenja (član 21.),

10. Ako onemogući nadležnoj inspekciji ili nadležnom općinskom organu nadzor nad primjenom ove odluke (član 25. ).

Za prekršaje utvrdene u stavu 1. ovog člana kaznit će se i pojedinac koji samostalno obavlja djelatnost licnim radom /samostalni privrednik/ novčanom kaznom od 200 do 1000 KM.

**Član 27.**

Novčanom kaznom u iznosu od 100 - 300 KM kaznit će se građanin:

1. Ako postupi suprotno članu 13. ove Odluke,

2. Ako ne uklanja grane sa stabala koje su nad kolovozom i putnim pojasom u visini manjoj od sedam metara, računajući od najviše tačke kolovoza i ako ne čistiti kanale pored svojih parcela i uredno održava površine uz ulice i javne puteve (član 14.),

7

3. Ako postupi suprotno odredbama člana 15. ove Odluke,

4. Ako zauzima dijelova ulice, lokalnih ili nekategorisanih puteva, i ako vrši raskopavanje površina bez prethodno pribavljene saglasnosti nadležnog organa (član 16.).

5. Ako onemogući nadležnoj inspekciji ili nadležnom općinskom organu nadzor nad primjenom ove Odluke (član 25. ).

**VIII. Prelazne i završne odredbe**

**Član 28.**

Stupanjem na snagu ove Odluke, prestaje da važi Odluka o lokalnim i nekategorisanim putevima u općini Doboj Istok („Službeni glasnik općine Doboj Istok“, broj 01/02).

**Član 29.**

Ova odluka stupa na snagu osmog dana od dana objavljivanja u ''Službenim novinama općine Doboj Istok''.

BOSNA I HERCEGOVINA

FEDERACIJA BOSNE I HERCEGOVINE

TUZLANSKI KANTON

**OPĆINA DOBOJ ISTOK PREDSJEDAVAJUĆI**

**OPĆINSKO VIJEĆE OPĆINSKOG VIJEĆA**

Ferid Konjić

Broj: 02-05- \_\_\_\_\_\_\_\_\_/13

Datum,\_\_\_\_\_\_\_\_\_\_\_\_ 2013. godine

8

**Obrazloženje**

**Pravni osnov donošenja odluke:**

Članom 2. Zakona o osnovama bezbjednosti saobraćaja na putevima u BiH (“Službeni glasnik BiH“ broj: 6/06, 75/06, 44/07, 84/09 i 48/10) propisano je da ''Organi/tijela Bosne i Hercegovine, entitetski i kantonalni organi/tijela i organi/tijela Brčko Distrikta Bosne i Hercegovine i organi/tijela lokalne samouprave i lokalne uprave u gradovima i opštinama/općinama (u daljnjem tekstu: nadležni/ovlašteni organi/tijela) osigurat će provođenje ovog Zakona i u okviru svojih nadležnosti/ovlasti donosit će propise i poduzimat će druge potrebne mjere za njegovo dosljedno provođenje.''

Članom 4. stav 2. istog zakona propisano je da „ preduzeća/poduzeća, javne službe i drugi organi/ tijela koji se brinu o putevima/ cestama i održavaju ih dužni su organizirati i trajno kontrolirati stanje i održavanje javnih puteva/cesta, objekata, saobraćajne/ prometne signalizacije i opreme na putevima/cestama radi bezbjednog/ sigurnog i nesmetanog saobraćaja/ prometa.“

Članom 13. Zakona o cestama Federacije BiH („Službene novine F BiH“, broj 12/10 i 16/10) propisano je da „upravljanje, građenje, rekonstrukcija, održavanje i zaštitu lokalnih cesta i gradskih ulica vrše nadležni općinski ili gradski organi.“

Članom 17. Statuta općine Doboj Istok (“ Službene novine općine Doboj Istok broj 5/08) propisano je da „Općinsko vijeće u okviru svoje nadležnosti donosi Odluke i druge opće akte kojima uređuje pitanja iz samoupravnog djelokruga općine.“

**Razlozi donošenja odluke:**

Stupanjem na snagu novog Zakona o cestama F BiH prestao je da važi Zakon o cestama F BiH („Službene novine F BiH“, broj: 6/02 i 18/02) kao i propisi doneseni na osnovu tog zakona. Znači, Odluka o lokalnim i nekategorisanim putevima u općini Doboj Istok („Službeni glasnik općine Doboj Istok“, broj 01/02),donošenjem novog zakona prestala je da važi, pa se ukazala potreba za donošenjem nove Odluke.

Novom Odlukom obuhvaćeno je upravljanje, održavanje, zaštita i razvoj ulica, lokalnih i nekategorisanih puteva na području Općine Doboj Istok. Novina u Odluci je da su obuhvaćene i ulice što do sada nije bilo u praksi prilikom donošenja općinskih akata.

Donošenje Odluke je osim potrebe je i zakonska obaveza jer je u višim propisima regulisano da niži nivoi vlasti su obavezni donijeti svoje akte koje regulišu ovu oblast.

Predlažem da se usvoji nacrt Odluke u predloženom tekstu, kako bi nakon održanih javnih rasprava dobili konstruktivni prijedlog Odluke o ulicama,lokalnim i nekategorisanim putevima na području općine Doboj Istok.

**Obrađivač:**

**Općinska služba za prostorno uređenje**

**PREDLAGAČ**

**OPĆINSKI NAČELNIK**

**Kemal Bratić**